Title: ประกาศกรมการค้าต่างประเทศ เรื่อง เปิดการทบทวนความจำเป็นในการใช้มาตรการตอบโต้การทุ่มตลาดต่อไปและเปิดการทบทวนอัตราอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน พ.ศ. 2556

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการทบทวนความจำเป็นในการใช้มาตรการตอบโต้การทุ่มตลาดต่อไป
และเปิดการทบทวนอัตราอากรตอบโต้การทุ่มตลาด
สินค้ากรดซิทริกที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๖[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน เรื่อง
ผลการพิจารณาทบทวนเพื่อเรียกเก็บอากรตอบโต้การทุ่มตลาดต่อไปและผลการพิจารณาทบทวนอัตราอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๕ ลงวันที่ ๒๐ มกราคม พ.ศ. ๒๕๕๕
กำหนดให้เรียกเก็บอากรตอบโต้การทุ่มตลาดสินค้ากรดซิทริก
ภายใต้พิกัดอัตราศุลกากรประเภทที่ ๒๙๑๘.๑๔.๐๐.๐๐๐
ที่มีแหล่งกำเนิดจากสาธารณรัฐประชาชนจีน ในอัตราร้อยละ ๓๘.๑๐ ของราคา ซี ไอ เอฟ
เป็นกำหนดเวลา ๑ ปี ตั้งแต่วันที่ ๒๑ มกราคม พ.ศ. ๒๕๕๕ ถึงวันที่ ๒๐ มกราคม พ.ศ.
๒๕๕๖ นั้น

เนื่องจากบริษัท ไทยซิตริก แอซิด จำกัด
ซึ่งเป็นอุตสาหกรรมภายในผู้ผลิตสินค้ากรดซิทริก ได้ยื่นคำขอให้พิจารณาทบทวนเพื่อเรียกเก็บอากรตอบโต้การทุ่มตลาดตามประกาศดังกล่าวต่อไปอีกตามมาตรา
๕๗ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ ซึ่งคณะกรรมการพิจารณาการทุ่มตลาดและการอุดหนุน
ได้พิจารณาคำขอของบริษัทในการประชุม ครั้งที่ ๑/๒๕๕๖ เมื่อวันที่ ๗ มกราคม พ.ศ.
๒๕๕๖ โดยวินิจฉัยว่า คำขอดังกล่าวมีมูลและหลักฐานเพียงพอ เชื่อได้ว่า
หากยุติการเรียกเก็บอากรตอบโต้การทุ่มตลาดดังกล่าว
จะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
จึงมีมติให้กรมการค้าต่างประเทศเปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีนตามมาตรา
๕๗ และเพื่อประโยชน์ของอุตสาหกรรมภายใน ผู้บริโภค และประโยชน์สาธารณะประกอบกัน
จึงให้เปิดการทบทวนอัตราอากรตอบโต้การทุ่มตลาดตามมาตรา ๕๖ โดยในระหว่างการพิจารณาการทบทวน
ให้เรียกเก็บอากรตอบโต้การทุ่มตลาดสินค้าดังกล่าวต่อไปในอัตราเดิม คือร้อยละ ๓๘.๑๐
ของราคา ซี ไอ เอฟ เป็นระยะเวลาไม่เกิน ๑ ปี

อาศัยอำนาจตามความในมาตรา ๗ มาตรา ๓๗ มาตรา ๓๙ มาตรา ๕๖ มาตรา ๕๗ และมาตรา
๖๐ แห่งพระราชบัญญัติตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ อธิบดีกรมการค้าต่างประเทศออกประกาศไว้ ดังต่อไปนี้

ข้อ ๑  กรมการค้าต่างประเทศจะเริ่มดำเนินกระบวนการพิจารณาเปิดการทบทวนความจำเป็นในการใช้มาตรการตอบโต้การทุ่มตลาดต่อไปและเปิดการทบทวนอัตราอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน
ตั้งแต่วันที่ ๒๐ มกราคม พ.ศ. ๒๕๕๖ เป็นต้นไป

ข้อ ๒  ผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักปกป้องและตอบโต้ทางการค้า กรมการค้าต่างประเทศ เลขที่ ๔๔/๑๐๐
ถนนนนทบุรี ๑ อำเภอเมือง จังหวัดนนทบุรี รหัสไปรษณีย์ ๑๑๐๐๐ หมายเลขโทรศัพท์ ๐
๒๕๔๗ ๔๗๔๐ หมายเลขโทรสาร ๐ ๒๕๔๗ ๔๗๔๑  ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔ ลงวันที่ ๒๖ มีนาคม พ.ศ.
๒๕๔๔

ประกาศ
ณ วันที่ ๑๕ มกราคม พ.ศ. ๒๕๕๖
ปราณี  ศิริพันธ์
อธิบดีกรมการค้าต่างประเทศ

ปริยานุช/ผู้จัดทำ
๒๑ มกราคม ๒๕๕๖

อุษมล/ผู้ตรวจ
๒๑ มกราคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๗ ง/หน้า ๘/๑๘ มกราคม ๒๕๕๖